## La Generalitat firma un conveni amb la Universitat d’Alacant perquè l’alumnat faça pràctiques en la Fundació Comunitat Valenciana-Regió Europea

*** L’objectiu és preparar els estudiants per a l’exercici d’activitats professionals, facilitar la seua ocupabilitat i fomentar la seua capacitat d’emprenedoria**

El secretari autonòmic de Relacions davant la Unió Europea, Pablo Broseta, i la rectora de la Universitat d’Alacant (UA), Amparo Navarro, han firmat un conveni de col·laboració amb l’objectiu que l’alumnat d’esta universitat realitze pràctiques acadèmiques externes en la Fundació Comunitat Valenciana-Regió Europea (FCVRE).

Segons ha explicat el secretari autonòmic, estes pràctiques tenen com a finalitat que els estudiants universitaris “apliquen i complementen els coneixements adquirits durant la seua formació acadèmica i es preparen per a l’exercici d’activitats professionals, d'esta manera es facilita la seua ocupabilitat i es fomenta la seua capacitat d’emprenedoria”.

El conveni, firmat este dimarts, té una duració de quatre anys, prorrogables fins a quatre anys addicionals.

D’altra banda, durant la trobada s’ha abordat la candidatura de la Universitat d’Alacant com a seu de l’Acadèmia Diplomàtica Europea, un projecte presentat per la institució acadèmica a la Unió Europea el mes de gener passat i que el Consell considera “d’interés estratègic” per a la Comunitat Valenciana.

En este sentit, el secretari autonòmic, que ha recordat que va ser el seu primer acte oficial després d’assumir el càrrec, considera essencial “establir un full de ruta” per a donar a conéixer un projecte que, assegura, “és d’una gran transcendència tant per al nostre territori com per a tot l’Estat, ja que la Universitat d’Alacant és l’única candidatura presentada per a allotjar esta seu”.

Fecha: 23/07/2024